32012R0570
L 169/43
SLUŽBENI LIST EUROPSKE UNIJE
UREDBA KOMISIJE (EU) br. 570/2012
od 28. lipnja 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe benzojeve kiseline - benzoata (E 210-213) u bezalkoholnom vinu
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
budući da:
(1)
Prilogom II. Uredbi (EZ) br. 1333/2008 utvrđuje se Unijin popis prehrambenih aditiva odobrenih za uporabu u hrani te uvjeti njihove uporabe.
(2)
Taj se popis može mijenjati u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
U skladu s člankom 3. stavkom 1. Uredbe (EZ) br. 1331/2008, Unijin popis prehrambenih aditiva može se ažurirati ili na inicijativu Komisije ili na temelju podnesenog zahtjeva.
(4)
Podnesen je zahtjev za odobrenje uporabe benzojeve kiseline - benzoata (E 210-213) kao konzervansa u bezalkoholnom vinu i taj je zahtjev učinjen dostupnim državama članicama.
(5)
Bezalkoholno se vino proizvodi tako da se nakon vrenja iz vina ukloni alkohol. Kako bi se spriječilo sekundarno vrenje u bocama, koristi se sorbinska kiselina - sorbati (E 200-203) i potom je potrebno obaviti pasterizaciju. Međutim, pasterizacijom se mijenja i narušava prirodna voćna aroma i okus proizvoda. Dodavanjem benzoata postiže se sinergijski učinak sa sorbatima, pa se time omogućuje bolje konzerviranje i smanjuje potreba za pasterizacijom.
(6)
Bezalkoholna se vina prezentiraju i prodaju kao alternativa vinu i namijenjena su odraslim osobama koje ne piju alkoholna pića. Konzumacija takvih bezalkoholnih vina ne zamjenjuje konzumaciju bezalkoholnih osvježavajućih pića. Dodatna izloženost benzojevoj kiselini - benzoatima (E 210-213) zbog ove nove uporabe ostat će stoga ograničena i neće dovesti do prekoračenja prihvatljivog dnevnog unosa koji je utvrdio Znanstveni odbor za prehranu (3). Primjereno je stoga dopustiti uporabu benzojeve kiseline - benzoata (E 210-213) za konzerviranje bezalkoholnih vina.
(7)
U skladu s člankom 3. stavkom 2. Uredbe (EZ) br. 1331/2008, da bi ažurirala Unijin popis prehrambenih aditiva utvrđen u Prilogu II. Uredbi (EZ) br. 1333/2008, Komisija mora zatražiti mišljenje Europske agencije za sigurnost hrane, osim ako dotično ažuriranje ne utječe na zdravlje ljudi. Budući da odobrenje uporabe benzojeve kiseline - benzoata (E 210-213) za konzerviranje bezalkoholnih vina predstavlja ažuriranje tog popisa koje ne utječe na zdravlje ljudi, nije potrebno tražiti mišljenje Europske agencije za sigurnost hrane.
(8)
U skladu s prijelaznim odredbama Uredbe Komisije (EU) br. 1129/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća utvrđivanjem Unijina popisa prehrambenih aditiva (4), Prilog II. kojim se utvrđuje Unijin popis prehrambenih aditiva odobrenih za uporabu u hrani i uvjeti njihove uporabe primjenjuje se od 1. lipnja 2013. Kako bi se dopustila uporaba benzojeve kiseline - benzoata (E 210-213) u bezalkoholnim vinima prije tog datuma, potrebno je odrediti raniji datum primjene za navedenu uporabu tog prehrambenog aditiva.
(9)
Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament niti Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. lipnja 2012.